KBANK วางกรอบบาทสัปดาห์หน้า 33.00-33.70 บ. จับตาข้อมูลศก.ไทย–ฟันด์โฟลว์-โควิด
KBANK วางกรอบความเคลื่อนไหวเงินบาทสัปดาห์หน้าที่ 33.00-33.70 บ./ดอลลาร์ จับตา 3 ปัจจัยกระทบค่าเงิน รายงานเศรษฐกิจไทยเดือนธ.ค.-ทิศทางเงินทุนของต่างชาติ–สถานการณ์โควิด
KBANK วางกรอบความเคลื่อนไหวเงินบาทสัปดาห์หน้าที่ 33.00-33.70 บ./ดอลลาร์ จับตา 3 ปัจจัยกระทบค่าเงิน รายงานเศรษฐกิจไทยเดือนธ.ค.-ทิศทางเงินทุนของต่างชาติ–สถานการณ์โควิด
29 ม.ค. 2565

ธนาคารกสิกรไทย จำกัด (มหาชน) หรือ KBANK มองการเคลื่อนไหวของเงินบาทสำหรับสัปดาห์ถัดไป (31 ม.ค.-4 ก.พ.) ที่ 33.00-33.70 บาท/ดอลลาร์ จากปิดตลาดในวันศุกร์ (28 ม.ค.) ที่ 33.40 บาท/ดอลลาร์ โดยสัปดาห์ที่ผ่านมาเงินบาทอ่อนค่า สวนทางเงินดอลลาร์ฯ ที่ได้รับแรงหนุน ทั้งในช่วงก่อนและหลังการประชุมนโยบายการเงินของธนาคารกลางสหรัฐฯ (เฟด)
ทั้งนี้แม้ผลการประชุมเฟดในรอบที่ผ่านมาจะคงอัตราดอกเบี้ยนโยบายไว้ที่กรอบ 0.00-0.25% ตามเดิมตามที่ตลาดคาด แต่ถ้อยแถลงและท่าทีของประธานเฟดภายหลังการประชุมออกมาในเชิงคุมเข้มและกังวลต่อปัญหาเงินเฟ้อมากขึ้น ซึ่งทำให้ตลาดประเมินว่า มีความเป็นไปได้มากขึ้นที่เฟดจะปรับขึ้นอัตราดอกเบี้ยมากกว่า 4 ครั้งในปีนี้ พร้อมกับเริ่มลดงบดุลเร็วกว่าที่คาดเพื่อสกัดแรงกดดันเงินเฟ้อของสหรัฐฯ
โดยปัจจัยสำคัญที่ต้องติดตามในสัปดาห์หน้า ได้แก่ รายงานเศรษฐกิจการเงินไทยเดือนธ.ค. ทิศทางเงินทุนของต่างชาติ และสถานการณ์โควิด-19
สำหรับตัวเลขเศรษฐกิจสหรัฐฯ ที่สำคัญ ได้แก่ ตัวเลขการจ้างงานนอกภาคเกษตร อัตราการว่างงาน ข้อมูลการจ้างงานภาคเอกชน และตัวเลขค่าจ้างรายชั่วโมง ดัชนี PMI และ ISM ภาคการผลิตและภาคบริการเดือนม.ค. ตัวเลขการเปิดรับสมัครงานและอัตราการหมุนเวียนของแรงงาน ยอดสั่งซื้อสินค้าภาคโรงงานเดือนธ.ค. และจำนวนผู้ขอรับสวัสดิการว่างงานรายสัปดาห์
นอกจากนี้ตลาดยังรอติดตามผลการประชุมธนาคารกลางออสเตรเลีย ธนาคารกลางยุโรป และธนาคารกลางอังกฤษ ตลอดจนข้อมูลจีดีพีไตรมาส 4/64 ของยูโรโซน  และดัชนี PMI ภาคการผลิตเดือนม.ค. ของยูโรโซน และอังกฤษด้วยเช่นกัน